বেসরকারি বিশ্ববিদ্যালয়ে যে কাঠামোর নিরিখে বেতন নেওয়া হয়, সেই ভাবেই ফি নেবে সদ্যগঠিত সেন্ট জেভিয়ার্স বিশ্ববিদ্যালয়। তবে, সেক্ষেত্রে সরকারি নজরদারিতে আপত্তি নেই তাদের। বুধবার রাজারহাটের নতুন ক্যাম্পাসে এ কথা জানান ওই বিশ্ববিদ্যালয়ের উপাচার্য ফেলিক্স রাজ।
উপাচার্য এদিন জানান, চলতি বছরের জুলাই থেকেই পঠনপাঠন শুরু হচ্ছে এই বিশ্ববিদ্যালয়ে। তবে স্নাতক এবং স্নাতকোত্তরের পড়াশোনায় কত খরচ হতে পারে তা নিয়ে এখনও ফি-কাঠামো তৈরি করেননি কর্তৃপক্ষ। ফেলিক্স বলেন, ‘‘বেসরকারি ক্ষেত্রে ফি স্বাভাবিকভাবেই বেশি হয়। আমরা এখন সেই কাঠামোতেই চলব। তবে তা যুক্তিসঙ্গত হওয়া উচিত।’’ তাঁর কথায়, ‘‘সরকার যদি মনে করে নজরদারি করবে, তাতে আমাদের 
আপত্তি নেই।’’ 
প্রসঙ্গত, গত শুক্রবার মুখ্যমন্ত্রী মমতা বন্দ্যোপাধ্যায় বলেছিলেন, ‘‘বেসরকারি স্কুল, কলেজ, বিশ্ববিদ্যালয় আছে। ভেরি গুড। কিন্তু কেউ কেউ এত বেশি (টাকা) দাবি করে, এত বেশি চার্জ নেয়, এখানে একটা কন্ট্রোল থাকা উচিত।’’ মুখ্যমন্ত্রী জানিয়েছিলেন, পরীক্ষার পরে তিনি বেসরকারি শিক্ষাপ্রতিষ্ঠানগুলির সঙ্গে আলোচনায় বসবেন।
সেন্ট জেভিয়ার্স বিশ্ববিদ্যালয়ে স্নাতক স্তরে পড়ানো হবে কমার্স, বিজনেস অ্যাডমিনিস্ট্রেশন এবং ম্যানেজমেন্ট স্টাডিজ। স্নাতকোত্তর স্তরে থাকবে ইংরেজি, মাস কমিউনিকেশন, কমার্স এবং সোশ্যাল ওয়র্ক। প্রতিটি কোর্সে ৬০ জন করে পড়ুয়া ভর্তি হতে পারবেন। বি কম ছাড়া অন্য সমস্ত ভর্তির ক্ষেত্রেই প্রবেশিকা পরীক্ষা নেওয়া হবে। ক্যাম্পাসের মধ্যে ছাত্র এবং ছাত্রীদের জন্য পৃথক দু’টি হস্টেল তৈরি হয়েছে। আগামী ৮ জুলাই আনুষ্ঠানিকভাবে বিশ্ববিদ্যালয়ের উদ্বোধন করার কথা মুখ্যমন্ত্রীর। তবে উন্নত সমস্ত পরিকাঠামো তৈরি করতে ২০২৫ সাল পর্যন্ত সময় লাগবে বলেই 
জানিয়েছেন কর্তৃপক্ষ।
আগামী ২৮ এপ্রিল বিশ্ববিদ্যালয়ের ৩৬ সদস্যের পরিচালন কমিটির প্রথম বৈঠক হওয়ার কথা। তার আগেই বিশ্ববিদ্যালয়ের স্ট্যাটিউট তৈরি হবে বলে বিশ্ববিদ্যালয় সূত্রের খবর।